Neuvoston lausunto,

annettu 22 päivänä tammikuuta 2002,

Alankomaiden tarkistetusta vakausohjelmasta vuosiksi 2000-2004

(2002/C 33/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ANTAA SEURAAVAN LAUSUNNON:

Neuvosto tarkasteli 22 päivänä tammikuuta 2002 Alankomaiden tarkistettua vakausohjelmaa, joka kattaa vuodet 2000-2004.

Kokonaistuotannon kasvu hidastui jyrkästi vuoden 2000 3,5 prosentista 1 prosenttiin vuonna 2001. Julkisen talouden rahoitusasema heikkeni selvästi mutta - osaksi 1 tammikuuta 2001 toteutetun verouudistuksen johdosta - ei yhtä jyrkästi, sillä ylijäämä supistui 1,5 prosentista arvion mukaan 0,7 prosenttiin suhteessa BKT:hen. Näiden ylijäämien vaikutuksen lisäksi julkisen velan suhde BKT:hen aleni edelleen nimellisen BKT:n kehityksen vuoksi.

Neuvosto toteaa, että sen jälkeen, kun vuoden 2001 tarkistettu vakausohjelma esitettiin 17.10.2001, Alankomaiden talouspolitiikan tutkimuslaitos on tarkistanut vuosien 2001 ja 2002 makrotalousennusteita huomattavasti alaspäin, jotta niissä otettaisiin huomioon kansainvälisen talouden laskusuhdanteen kokonaisvaikutus ja syyskuun 11 päivänä tapahtumien arvioidut seuraukset. Alankomaiden viranomaiset, jotka tunnustavat talouden hidastuneen ja tämän vaikuttavan julkisen talouden tilaan, ovat esittäneet luvut, joissa on otettu huomioon viimeisimmät eli joulukuussa saatavilla olleet tiedot talouskasvusta, joiden perusteella vuonna 2001 budjettiylijäämä on 0,7 prosenttia BKT:stä ja vuonna 2002 0,4 prosenttia.

Neuvosto panee merkille, että koska vuodet 2003 ja 2004 eivät enää ole nykyisen hallituksen toimikautta, ovat tarkistetun ohjelman julkista taloutta koskevat arviot näiden vuosien osalta teknisiä laskelmia, jotka perustuvat varovaiseen makrotalouden skenaarioon ja oletukseen, että politiikka ei muutu.

Neuvosto toteaa, että talouden laskusuhdanteesta huolimatta julkisen talouden ennustetaan olevan ylijäämäinen vuonna 2002; neuvosto olettaa julkisen talouden olevan ylijäämäinen myös vakausohjelman jäljellä olevina vuosina ja tilanne on vakaus- ja kasvusopimuksen tavoitteen mukainen, jonka mukaan julkisen talouden rahoitusaseman on oltava lähellä tasapainoa tai ylijäämäinen. Neuvosto katsoo, että Alankomaissa julkisen talouden rahoitusaseman parantamisessa jo saavutettu edistys muodostaa riittävän varmuusmarginaalin, jotta tavanomaisten markrotaloudellisten vaihtelujen julkistaloudellisiin vaikutuksiin voidaan sopeutua ylittämättä julkisen talouden alijäämän enimmäismäärää, joka on 3 prosenttia suhteessa BKT:hen.

Neuvosto panee merkille vuoden 2002 tulo- ja menoarvioon velan vähentämiseksi tehdyn muutoksen, jonka mukaan sovelletaan tasajakoa lisätulojen kohdentamisessa velan lyhentämiseen ja verotuksen keventämiseen. Neuvosto toteaa, että tämä tehtiin maaliskuussa 2001 annetun neuvoston suosituksen ja talouspolitiikan laajojen suuntaviivojen noudattamiseksi, mutta myös siksi, että vahvistettaisiin julkisen talouden rahoitusasemaa ja valmistauduttaisiin paremmin väestön ikääntymisen vaikutuksiin. Neuvosto toteaa, että kokonaismenotavoitteiden toteuttaminen mahdollisti julkisten menojen lisäämisen painopistealueilla ja verorasituksen keventämisen samalla kun noudatetaan vakaus- ja kasvusopimuksen vaatimuksia. Neuvosto pitää tervetulleina käynnissä olevia rakenneuudistuksia, joilla pyritään parantamaan julkisten menojen tehokkuutta erityisesti terveydenhoidossa, koulutuksessa ja yhteiskunnan perusrakenteissa sekä lisäämään osallistumista työelämään ja vahvistamaan kilpailukykyä, minkä pitäisi lieventää työmarkkinoiden kireyttä ja auttaa pysymään palkkalinjalla päinvastaisista paineista huolimatta.

Neuvosto panee tyytyväisenä merkille selkeän strategian julkisen talouden kestävyyden parantamiseksi ja väestön ikääntymisen seurauksista selviytymiseksi. Neuvosto kannustaa Alankomaiden hallitusta jatkamaan ponnistuksia velkasuhteen alentamiseksi ja työvoiman tarjonnan ja työllisyysasteen parantamiseksi, jotta nämä tavoitteet saavutettaisiin.

(1) EYVL L 209, 2.8.1997.